Onnie in kinderporno-saak nie musiekonderwyser | Netwerk24
Deur Ané van Zyl 04 September 2019 12:04
Die onderwyser van Worcester wat aangekla is van die vervaardiging en verspreiding van kinderpornografie, is nie ’n musiekonderwyser soos vroeër berig nie.
Hoewel inwoners van Worcester aanvanklik bespiegel het dat die man musiek gee by ’n skool op die dorp, het dit aan die lig gekom dat hy ’n ander vak gegee het.
Die 34-jarige onderwyser het by die skool bedank nadat hy op Vrydag 23 Augustus in hegtenis geneem is.
Hy en sy medebeskuldigde, ’n 24-jarige fabriekswerker, is Donderdag op borgtog van R5 000 elk vrygelaat.
Hulle het voorlopig op aanklagte van die verkragting van minderjarige kinders en aanklagte wat verband hou met die vervaardiging, verspreiding en die besit van kinderpornografie in die landdroshof in Worcester verskyn.
’n Polisiebron het gesê die aanklagte van verkragting is later bygevoeg nadat die identiteit van minstens vyf van die kinders bevestig is. ’n Meisie en vier seuns is as slagoffers geïdentifiseer.
Die bron het verlede week gesê die polisie is nog besig om materiaal – wat videogrepe insluit wat op ’n skootrekenaar, selfoon en ander elektroniese toestelle gevind is – af te laai.
“Nog aanklagte gaan bygevoeg word,” het die bron gesê.
Die twee mans mag volgens hul borgtogvoorwaardes nie enige kontak met die kinders maak nie. Hulle is vir die duur van die verhoor ook onder huisarres geplaas.
Die saak is vir verdere ondersoek tot 14 Oktober uitgestel.
Die onderwyser se naam is aan Netwerk24 bekend, maar omdat die saak van ’n seksuele aard is, mag hy nie geïdentifiseer word voordat hy gepleit het nie.
Meer oor: Kinderpornografie | Hof | Onderwyser
Verkrag-klagte by musiekonnie van Worcester se klagstaat gevoeg